30/12/1999

איגרת 8.99

***איגרת לסגל המחקר מס' 8/99***

(גיליון 87, עמ' 608-611)

***עוד בגיליון הזה:***

***מימוש המועד הקובע לתחולת קידום בדרגה***

***חובת החברות בהסתדרות***

***תיעוד המצורף***

***הוראות לביצוע תשלום המקדמה בסך 20,000 ש"ח***

**מתוך יומן יו"ר האיגוד**

**28/11/99** – בדיון עם חברנו ראש ממ"ח ד"ר א. פוטיבסקי, סוכם לאפשר תשלום **המשכורת ל7- ימי** **השתלמות** נוספים בקק"מ (מעבר ל14- יום לשנה) עם קבלת אישור מנהל המכון/המחלקה לבקשתו המנומקת של העובד בהתחשב עם אופי ההשתלמות: העובד יקבל בכתב את נימוקי ההחלטה, במקרה של החלטה שלילית של ועדת ההשתלמויות. ד"ר פוטיבסקי ישיב לי לגבי השינויים שלהלן:

        ·          הגדלת מכסת **ניסויי שדה** ל15- ש'

        ·          חוקר החותם בשעון יעבור ל**שבוע עבודה בן 5 ימים**

        ·          אימוץ נוסח טופס **דיווח השבתון** שהגשתי בשעתו

        ·          השוואת **מכסת ש"נ** המרבית של חוקרים מחוץ לתקן למכסה של מי שבתקן

        ·          שייכללו בטופס **ההנחיות לשבתון** את ההוראות לגבי: ביטוח רפואי, קצובת הבראה, הפרשה לקק"מ, השלמת המענק ע"ח קק"מ ושיבה ארצה עד שבועיים לפני תום השבתון ללא המרת המענק הדולרי במשכורת שבתון בארץ

נקבע דיון ליישום **הסכם התקורות** שנעשה עם וועד.

**7/12/99** – במהלך דיון במוסד לבוררות מוסכמת בתיק 1/99, הודענו את עמדתנו כי תשלום **תוספת מחקר חקלאי** נקבע בשעתו תמורת שינויים מבניים, כך שאין לנתק את התשלום מהחתמת שעון נוכחות.

**‏29/3/09**– פניתי לח"כים שיבוטל האיסור בחוק על **פעילות מפלגתית** של כלל חברי סגל המחקר. בשאר הדירוגים חל האיסור על עובדי המדינה הבכירים ביותר בלבד.

**16/12/99** – קבעתי עם ועד סגל המחקר **במכון הווטרינרי** את סדרי המשך פעילות הוועד. אושרה הצעתי להמשך הטיפול בדרישתנו להענקת מכסות ניסויי שדה ל13- מחברי הסגל שאינם מקבלים את מכסת 23 ש' הנהוגה לגבי עמיתיהם במכון.

**16/12/99** – בישיבה מס' 9/99 של מזכירות האיגוד, דווח שלא התקדם הטיפול שנקבע לשם הגדלת **הוותק בפנסיה**. הישיבה הבאה נקבעה ליום ה' 27/1/2000 בשעה 16.00 במרכז וולקני.

**20/12/99** – פורסמו הוראות הביצוע המצ"ב של משרד האוצר לתשלום **המקדמה המיוחדת בסך 20,000** ש"ח ברוטו לא מאוחר מיום 1/2/2000 אל עובדי המחקר הפעילים (אינם בשבתון בחו"ל או בחל"ת) או שהם בשבתון בארץ.

**21/12/99** – בוועדת המדע והטכנולוגיה של הכנסת, נדון עידוד תרומת מכוני המחקר שלנו באספקת נתונים ומידע בכל הנוגע לעיצוב **תוכנית המתאר הארצית לשנת 2020**.

**21/12/99** – השתתפתי כחבר **בוועדת מכרזים** לשתי משרות בדירוג המחקר בשירות ההידרולוגי. נבחרו ד"ר אבי מלול וד"ר בלה שנציס.

**23/12/99** – בדיון בין עו"ד אל. בן-טובים מצדנו לבין היוהמ"ש של נש"מ, גובשה הסכמה גדולה לגבי התנאים לפתרון הבעיה של **איוש תפקיד ראש ממ"ח**.

\* \* \*

**מימוש המועד הקובע לתחולת קידום בדרגה**

אחד ההטבות שהשגתי בשעתו עבור חברי איגודנו נובע מהמועד הרטרואקטיבי לתחולת קידום בדרגה, שהוא מהאחד באפריל שחל לפני מועד תחילת הנוהל להעלאה בדרגה. עמיתינו במערכת הביטחון לא נהנים מהסדר זה. כתוצאה מכך, יש לנו כשתי דרגות קידום נוספות, שערכם 5% על כל רכיבי השכר, מענקי השבתון והפנסיה, וזאת בנוסף להגדלה רטרואקטיבית משמעותית בהפרשה לקרן קשרי מדע ובמענקי שבתון.

מאחר שהוועדה הפרופסיונלית בממ"ח עומדת לקיים ב16/1/2000- את ישיבתה האחרונה לפני 1/4/2000, ובכדי שניתן יהיה לכלול בתיק האישי את המאמרים שטרם התקבלו לפרסום, מי שרואים את עצמם מועמדים השנה לקידום יפעלו בהתאם להנחיות שלהלן:

**1.      להגיש את התיק האישי ללא דיחוי, בעוד מועד לדיון בוועדה הפרופסיונלית ב16/1/2000-.**

**2.      לצרף לתיק האישי מכתב המפרט את רשימת המאמרים *שטרם נתקבלו לפרסום* והמודיע כי אתה תגיש אותם לשם השלמת התיק לכשתקבל אישור מערכת העיתון. מי שכבר הגיש את התיק האישי יצרף כעת את המכתב האמור.**

**3.      מי שאינם כפופים לוועדה הפרופסיונלית של ממ"ח יפעלו בהתאמה לאמור לעיל במוסד שלהם.**

4.      **יש לדווח ליו"ר הוועד במידה שתתעורר בעיה בהסדרת העניין.**

**חובת החברות בהסתדרות**

כל חברי האיגוד מחויבים להיות חברים בהסתדרות הכללית ולשלם מס חבר להסתדרות בכדי להבטיח המשך תמיכת ההסתדרות בתחומים שלהלן שהם חיוניים לעבודת האיגוד ובלעדיהם לא נוכל לעבוד:

1.      מימון וניהול הליכים משפטיים קיבוציים, כגון הבוררויות בעניין תוספת מחקר חקלאי, שכר עידוד והמקדמה של 20,000 ש"ח, ומשפטים אישיים כגון תביעת שמעון מאיר לזכויות שבתון

2.      תשלום הקצבה קבועה לאיגוד

3.      ייצוג האינטרסים שלנו בפני הממונה על השכר באוצר בעניינים כגון הכללת רכיבים נוספים בפנסיה

4.      הענקת ההכרה במעמדנו המשפטי כאיגוד עובדים ארצי מייצג, שהוא מוסמך לנהל מו"מ עם המעסיקים, לערוך הסכמים והסדרים קיבוציים ולייצג את ההסתדרות בוועדות מכרזים ובוועדות פריטטיות

הסעיפים התקציביים 1 & 2 לעיל מאפשרים לנו כמובן שיעור גביה נמוך לקרן המדען מהחברים.

חברות אישית של החברים בהסתדרות מבטיחה מימוש מלוא ההישגים האפשריים לכל אחד ואחד.

***אבקשך אפוא לוודא בעוד מועד שינוכו ממשכורת ינואר דמי החבר להסתדרות בשיעור 0.9%.***